歐陽少師令賦所蓄石屏
作者：蘇軾
朝代：宋

paragraphs: 何人遺公石屏風，上有水墨希微蹤。
不畫長林與巨植，獨畫峨嵋山西雪嶺上萬歲不老之孤松。
崖崩澗絕可望不可到，孤烟落日相溟濛。
含風偃蹇得真態，刻畫始信天有工。
我恐畢宏韋偃死葬虢山下，骨可朽爛心難窮。
神機巧思無所發，化爲烟霏淪石中。
古來畫師非俗士，摹寫物像略與詩人同。
願公作詩慰不遇，無使二子含憤泣幽宮。